open-index/open-wikipedia-markdown huggingface dataset:
Juhan Tobias

**Juhan Tobias** (enne eestistamist **Juhan Toppenberg**; 23. oktoober 1875 Kirbla, Lihula vald, Läänemaa – 24. veebruar 1957 Uuri, Kuusalu vald, Harjumaa) oli eesti koolmeister, vallakirjutaja ja politseitegelane.

Ta lõpetas Haapsalu linnakooli ja sai kooliõpetaja ettevalmistuse. 

Aastatel 1895–1897 töötas ta Peningi vallas kooli abiõpetajana ja 1897–1902 õpetajana. 1902. aastast oli ta Kolga vallavalitsuse ja vallakohtu kirjutaja. 1917. aastal valiti ta Kolga miilitsavanemaks, hiljem miilitsaülemaks Raasiku jaoskonnas, kust ta 15. detsembril seoses enamlaste võimuletulekuga ametist lahkus. 1918. aasta märtsist novembrini oli Tobias Raasiku vallakirjutaja, kuni ta uuesti Raasiku jaoskonna miilitsaülemaks kutsuti. Kui loodi Eesti politsei, sai Tobias Raasiku jaoskonna politseiülemaks. 1924. aasta mais asus Tobias tööle Harju maakonna politseiülema abina. Seejärel töötas ta Tallinna Linnaümbruse jaoskonna politseikomissarina ja Lasnamäe jaoskonna politsei abikomissarina. 1932. aasta lõpus sai temast 1. jaoskonna politsei abikomissar. 1933. aastal kandideeris Tobias Haapsalu jaoskonna politseikomissariks ja töötas seal kuni pensionile jäämiseni 1936. aasta märtsis. 

1935. aastal anti Tobiasele Kaitseliidu Kotkaristi IV klassi teenetemärk.

Juhan Tobias on maetud Kuusalu kalmistule.

## Isiklikku
Juhan Tobiase abikaasa oli Klara Helena Tobias (neiupõlvenimega Adler) ning tütred Hilma Kuurme ja Laine Oja.

## Viited
Andrei Kirilenko

**Andrei Gennadjevitš Kirilenko** (vene keeles Андрей Геннадьевич Кириленко; sündinud 18. veebruaril 1981 Iževskis) on Venemaa endine elukutseline korvpallur ja korvpalliametnik, kes töötab 2015. aastast Venemaa korvpalliliidu presidendina.

## Karjäär
Kirilenko alustas klubikarjääri Peterburi Spartaki meeskonnas, kust siirdus pärast kaht hooaega Moskva CSKA-sse.

Utah Jazz valis Kirilenko 1999. aasta NBA *draft*'i 24. valikuna, kuid Kirilenko jätkas esialgu mängimist CSKA-s ja siirdus USA-sse 2001. aastal. Debüüthooajal keskmiselt 10,7 punkti ja 4,9 lauapalli mängus kogunud Kirilenko valiti 2002. aastal uustulnukate sümboolsesse esimesse viisikusse.

Mitmekülgse mängijana tuntud Kirilenko tõi Jazzi kasuks kümne hooajaga keskmiselt 12,4 punkti, 5,6 lauapalli, 2,8 resultatiivset söötu, 1,4 vaheltlõiget ja 2 viskeblokeeringut mängus.

2011. aasta NBA mänguseisaku tõttu hooajaks 2011/12 Moskva CSKA-sse naasnud Kirilenko liitus seejärel Minnesota Timberwolvesiga, kelle kasuks tõi hooajal 2012/13 keskmiselt 12,4 punkti ja 5,7 lauapalli mängus.

2013. aasta suvel liitus Kirilenko Brooklyn Netsiga, misjärel naasis 2015. aastal veel viimast korda CSKA-sse. 

23. juunil 2015 teatas Kirilenko, et lõpetab profikarjääri.

## Saavutused
* NBA tähtede mäng (2004)
* NBA sümboolne 1. kaitseviisik (2006)
* NBA sümboolne 2. kaitseviisik (2004, 2005)
* NBA uustulnukate esiviisik (2002)
* NBA hooaja parim viskeblokeerija (2005)
* Euroopa meistrivõistluste kõige väärtuslikum mängija (2007)
* Euroliiga kõige väärtuslikum mängija (2012)
* Euroliiga sümboolne esiviisik (2012)
* Euroliiga parim kaitsemängija (2012)
* 2-kordne FIBA Euroopa parim mängija (2007, 2012)
* Euroopa parima mängija Euroscar (2012)
* 4-kordne Venemaa parim mängija (2004, 2005, 2007, 2008)
* Venemaa meistriliiga kõige väärtuslikum mängija (2000)
* 2-kordne VTB Ühisliiga võitja (2012, 2015)
* VTB Ühisliiga põhihooaja ja Final Fouri kõige väärtuslikum mängija (2012)
* VTB Ühisliiga kuulsuste hall (2019)

## Rahvuskoondis
2000. aastast Venemaa koondisse kuulunud Kirilenko on tulnud 2007. aastal Euroopa meistriks ning võitnud 2011. aasta Euroopa meistrivõistlustel ja 2012. aasta olümpiamängudel pronksmedali.

## Välislingid
* Andrei Kirilenko – NBA.com
* Andrei Kirilenko – Basketball-Reference.com
Meisneri tehnika

**Meisneri tehnika** on Ameerika Ühendriikide teatripraktiku Sanford Meisneri välja arendatud näitlejameisterlikkuse õpetamise meetod. Meisneri tehnika eesmärgiks on jõudmine näitleja alateadvusesse, et näitleja mänguvahendid muutuksid mõistuslike valikute asemel alateadlikuks, millega kaasneb ka näitleja muutumine ümbritsevate impulsside suhtes tundlikuks. Näitleja peamine fookus on partneril, mitte enda mõtetel või mõistuslikul rollianalüüsil.

## Ajalugu
Meisner õppis näitlemist Stanislavski süsteemile tuginedes ning koos Lee Strasbergiga uuris ta emotsionaalse mälu rakendamist näitlejatöös. 1930. aastate keskel hakkas Meisner selles meetodis kahtlema ning kui temani jõudis info, et ka Stanislavski oli emotsionaalse mäluga töötamise kõrvale jätnud, asus Meisner 1935. aastal õpetama Neighborhood Playhouse'is New Yorgis, kus ta hakkas välja arendama enda süsteemi, otsides vastust küsimusele, kuidas tegutseda imaginaarses maailmas.

## Harjutuste süsteem
Meisner loobus emotsionaalse mälu rakendamisest, mis on Lee Strasbergi loodud meetod-näitlemise üks põhikomponente ning lõi harjutuste süsteemi, mille läbivateks elementideks on repetitsioon ning improvisatsioon. Kõik harjutused on kahele näitlejale ja vaatlejale ning peamisteks märksõnadeks on “tegutsemine” ja “järjepidevus”. Igale harjutusele tuleb anda piisavalt aega ning kõik õppivad näitlejad peavad saama kõiki rolle kogeda, kuna Meisner pidas ka harjutuste vaatlemist väga oluliseks.

Harjutustesüsteem arendab kõiki näitlejatehnilisi aspekte sh improvisatsiooni kasutamist, teksti analüüsi kui ka rolliloomet ning iga järgneva harjutusega lisandub eelmisele harjutusele elemente juurde. Samas nõuab see meetod pidevat ja põhjalikku eneseanalüüsi, kuna harjutusi tehes kogeb näitleja sisemisi protsesse, mida väljastpoolt vaatleja tagasisidestada ei saa.

## Meisneri tehnika Eestis
Meisneri tehnika õpetamiseks on vaja läbida ametlik Meisneri koolitus. Eestis seda tehnikat ei õpetata, kuna Eestis pole ühtegi Meisneri koolituse lõpetanud inimest.

## Viited
Gustav von der Pahlen

**Gustav Christian von der Pahlen** (24. september 1883 Palmse – 29. august 1914 Drautischken, Ida-Preisimaa) oli baltisaksa aadlik ja Palmse mõisnik.

Ta lõpetas 1900. aastal Tallinna Reaalkooli.

10. augustil 1910. aastal abiellus ta Katharina (Kitty) Marie Natalie von Buxhoevedeniga (1887–1938), kes naitus hiljem von Dewitziga. Gustav Christian langes 1914. aastal puhkenud I maailmasõja esimesel kuul Vene ohvitserina Ida-Preisimaal. Palmse mõisa päris seejärel tema 26-aastane lesk Kitty, kes koos oma kahe pojaga elas Palmse mõisas kuni 1917, siirdudes seejärel Tallinna ning 1919. aastal juba Saksamaale. 

## Lapsed
* Hans Georg von der Pahlen (1911–1979)
* Dietrich Peter von der Pahlen (1913–1964)
Habry

**Habry** (saksa keeles *Habern*) on linn Tšehhis Vysočina maakonnas Havlíčkův Brodi ringkonnas. Habry asub Havlíčkův Brodist umbes 18 km põhjaloodes ja Jihlavast ligikaudu 40 km põhjas.

Habry paikneb merepinnast 468 meetri kõrgusel.

Habryt on esmamainitud 1101. aastal. Habry sai linnaõigused 1909. aastal, kuid kaotas need Esimese maailmasõja järel. 1992. aastal sai Habry linaõigused tagasi.

## Viited
Kangelased nagu meie

**"Kangelased nagu meie"** on saksa kirjaniku Thomas Brussigi romaan.

Romaani peategelane on Klaus Uhltzscht. Romaan on ilmunud ka eesti keeles (2004. aastal Eve Sooneste tõlkes).

## Välislingid
*Thomas Brussig. "'Kangelased nagu meie"', Eesti Ekspress, 23.07.2004
Chřibská

**Chřibská** (saksa keeles *Kreibitz*) on linn Tšehhis Ústí maakonnas Děčíni ringkonnas. Chřibská asub Saksamaa piirist ligi 8 km kaugusel, Děčínist 21,5 km idakirdes ja Ústí nad Labemist umbes 39 km kirdes.

Chřibská paikneb merepinnast 342 meetri kõrgusel.

Chřibskát on esmamainitud 1354. aastal, linnaõigused sai 1570. aastal. Aastatel 1945–1946 saadeti linna saksa rahvusest elanikkond riigist välja ja Chřibská kaotas linnaõigused. 10. oktoobril 2006 sai Chřibská linnaõigused tagasi.

Chřibskás asus Kesk-Euroopa vanim klaasikoda, mis oli olemas juba 1426. aastal. Klaasikoda tegutses kuni 2007. aastani.

Chřibskás on sündinud austria botaanik Thaddäus Haenke (1761–1816).

## Viited
Strážov

**Strážov** (saksa keeles *Drosau*) on linn Tšehhis Plzeňi maakonnas Klatovy ringkonnas. Strážov asub Saksamaa piirist 13,5 km kaugusel, Klatovyst ligi 11 km lõunaedelas ja Plzeňist umbes 50 km lõunas.

Strážovit on esmamainitud 1352. aastal, linnaõigused sai 1524. aastal. Strážov kaotas linnaõigused 1954. aastal, ent sai need tagasi 23. jaanuaril 2007.

Strážovi vanalinn on alates 1. septembrist 2003 ajalooline linnakaitseala.

## Viited
Nasavrky

**Nasavrky** (saksa keeles *Nassaberg*) on linn Tšehhis Pardubice maakonnas Chrudimi ringkonnas. Nasavrky asub Chrudimist umbes 12 km ja Pardubicest ligi 22 km lõunas.

Nasavrky paikneb merepinnast 475 meetri kõrgusel.

Nasavrkyt on esmamainitud 1318. aastal, väikelinna staatuse sai 1360. aastal.

24. septembril 2008 sai Nasavrky vahepeal kaotatud linnaõigused tagasi.

Renessanss-stiilis Nasavrky loss on rajatud 17. sajandi alguses. Lossi restaureeriti aastatel 1990–2000.

## Viited
Selja tee

**Selja tee** on tänav Kunda linna lõunaosas.

Tänava pikkus on 1152 meetrit.
Selja tee saab alguse linna edelapoolsest piirist, kulgeb kirde-ida suunas ning on osa Põdruse–Kunda–Pada maanteest, mis läbib Kunda linna. Tänaval on ringristmik Kalmistu teega, seejärel ristub Aiamaa tee ja Kasemäe põik kõrvaltänavatega, Võidu tänavaga ning lõpeb Rakvere maantee alguses. 

Vähene hoonestus (ärihooned) asub tänava lõunaküljel, põhjaküljele on rajatud kergliiklustee. 

## Hoonestus ja mälestised
*Selja tee 11 asub AS Lajos logistikakeskus.
*Selja tee 7 paikneb kütusefirma Olerex tankla.
*Tänavast põhja pool, Uue kalmistu kinnistul, paikneb ajaloomälestisena Kunda Vabadussõja mälestussammas.
*Tänavast lõuna pool, Selja tee 11 kinnistul ligikaudu 250 m kaugusel on arheoloogiamälestis – kivikalme.

## Viited

## Välislingid
*Vaade edela poolt Selja tee ringristmikule
*Kivikalme Kultuurimälestiste riiklik register.
*Kunda Vabadussõja mälestussammas Kultuurimälestiste riiklik register.
Sardar Azmoun

**Sardar Azmoun** (pärsia keeles سردار آزمون; sündinud 1. jaanuaril 1995 Gonbad-e Kāvūsis) on Iraani jalgpallur, kes mängib ründajana Itaalia kõrgliiga klubis AS Roma (laenul Saksa kõrgliiga klubist Leverkuseni Bayer).

Ta mängis noorena Iraani klubides, kuid kogu profikarjääri on ta veetnud Venemaa kõrgliigas. 2013. aastal liitus ta Kaasani Rubiniga. Klubi põhimeeskonnas debüteeris ta 2013. aasta juulis UEFA Euroopa Liiga eelringi kohtumistes. Esimese värava lõi ta Rubini meeskonnas 29. augustil Euroopa Liiga eelringi mängus Molde vastu. Venemaa kõrgliigas tegi Azmoun debüüdi 6. oktoobril 2013 mängus Mahhatškala Anži vastu ja lõi selles mängus ka värava. Hooajal 2013–14 jäi tema arvele Venemaa kõrgliigas neli väravat.

Aastatel 2015–2017 mängis ta Rostovis. 2017. aasta juunis naasis Azmoun Rubini.

2019. aasta veebruaris sõlmis ta lepingu Venemaa kõrgliiga klubiga Peterburi Zenit. Hooaegadel 2018–19, 2019–20 ja 2020–21 tuli ta klubiga Venemaa meistriks. Hooajal 2019–20 oli ta Venemaa kõrgliigas 17 väravaga klubikaaslase Artjom Dzjuba kõrval liiga suurim väravakütt.

Jaanuaris 2022 ostis Leverkuseni Bayer Azmouni mängijaõigused Zenidilt 2,5 miljoni euro eest.

Suvel 2023 liitus ta laenulepingu alusel AS Romaga. Lepingu järgi sai uus koduklubi eesõiguse tema mängijaõigused 12 miljoni euro eest soetada.

Iraani jalgpallikoondises tegi Azmoun debüüdi 26. mail 2014 sõprusmängus Montenegro vastu. Koondisekarjääri esimese värava lõi ta 18. novembril sõprusmängus Lõuna-Korea vastu. Ta on kuulunud Iraani koondisse 2018. aasta maailmameistrivõistlustel ning 2015. ja 2019. aasta Aasia meistrivõistlustel.

## Saavutused
**Peterburi Zenit**
*Premjer Liga: 2018–19, 2019–20, 2020–21
*Venemaa karikas: 2019–20
*Venemaa superkarikas: 2020, 2021

## Viited
Dylan Bronn

**Dylan Daniel Mahmoud Bronn** (sündinud 19. juunil 1995 Cannes'is) on Prantsusmaal sündinud Tuneesia jalgpallur, kes mängib keskkaitsjana Itaalia kõrgliigaklubis Salernitana ja Tuneesia jalgpallikoondises.

Ta alustas klubikarjääri kodulinna klubis AS Cannes, mille meeskonnas mängis ta aastatel 2013–2016 Prantsusmaa madalamates liigades.

Hooajal 2016–2017 mängis Bronn Prantsusmaa esiliigaklubis Chamois Niortais. Seejärel liitus ta Belgia kõrgliigaklubiga Gent. 2020. aasta jaanuaris liitus ta Prantsusmaa kõrgliigaklubiga Metz.

2022. aasta augustis sõlmis ta kolmeaastase lepingu Salernitanaga.

Tuneesia jalgpallikoondises tegi Bronn debüüdi 28. märtsil 2017 sõprusmängus Maroko vastu. Koondisekarjääri esimese värava lõi ta 2018. aasta maailmameistrivõistluste teises alagrupimängus 23. juunil Belgia vastu. Bronn kuulus Tuneesia koondisse ka 2019. aasta Aafrika rahvaste karikavõistlustel, kus saavutati neljas koht, ja 2022. aasta Aafrika rahvaste karikavõistlustel.

Tema isa on sakslane ja ema Tuneesia päritolu.

## Viited
Ankogeli rühm

**Ankogeli rühm** (saksa: *Ankogelgruppe*) on Kesk-Ida-Alpide alamrühm. Koos Goldbergi rühma, Glockneri rühma, Schoberi rühma, Kreuzecki rühma, Granatspitze rühma, Venedigeri rühma, Villgrateni mägede ja Rieserferner rühmaga moodustab see Kõrg-Tauerni mäestiku.

Ankogeli rühm asub Austria Salzburgi ja Kärnteni liidumaadel. Selle kõrgeim tipp on Hochalmspitze (3360 m).

Ankogeli rühm on Kõrg-Tauerni idapoolseim mäerühm ja asub Alpide peaahelikus. Madal-Tauern algab kaugemal idas. Mäestik on nime saanud Ankogeli mäelt (3252 m).

Ankogeli rühm jaguneb edasi Ankogeli massiivi, Hochalmspitze rühma, Hafneri rühma ja Reißecki rühma alamrühmadeks Mölli orust lõunas. See koosneb maalilisest Maltatalist ("langevate vete org") koos Fallbachi joa ja Kölnbreini paisuga.

Ankogeli rühm külgneb järgmiste teiste mäestikega Ida-Alpides:

* Goldbergi rühm (läänes)
* Kreuzecki rühm (edelas)

(mõlemad ka Kõrg-Tauerni osad)

* Salzburgi Kiltkivialpid, Salzachi jõest põhjas
* Radstadti Tauern, Muri jõest kirdes
* Nocki mäed, Lieseri oru taga idas
* Gailtali Alpid, Dravast lõunas, kõik Lõuna-Lubjakivialpide osad

## Tipud

Kõik nimedega kolmetuhandesed Ankogeli rühmas:
 
* Hochalmspitze (3360 m)
* Großelendkopf (3317 m)
* Großer Ankogel (3252 m)
* Jochspitze (3179 m)
* Schwarzkopf (3171 m)
* Zsigmondyspitze (3152 m)
* Preimlspitz (3133 m)
* Steinerne Mandln (3125 m)
* Winkelspitz (3112 m)
* Oberlercherspitze (3107 m)
* Kordonspitze (3102 m)
* Kleiner Ankogel (3096 m)
* Säuleck (3086 m)
* Großer Hafner (3076 m)
* Elendköpfe (3070 m)
* Großer Sonnblick (3030 m)
* Lanischeck (3024 m)
* Kleiner Hafner (3018 m)
* Schneewinkelspitze (3016 m)
* Tischlerkarkopf (3004 m)
* Tischlerspitze (3002 m)
* Grubenkarkopf (3001 m)
* Mittlerer Sonnblick (3000 m)
Sideseansi metaandmed

**Sideseansi metaandmed** (lühemalt **seansiandmed** või **sideandmed**) on andmed sideseansi aja, osapoolte ja tehniliste parameetrite kohta, mis tekivad kõrvalproduktina side käigus ning on sageli tehniliselt vajalikud side korraldamiseks.

Telefonikõnede registrit kasutati algselt kõneaja alusel arvete esitamiseks, hiljem võeti see õiguskaitseorganite poolt kasutusele jälitustegevuseks ja kõnede registri säilitamise reeglid määratleti seadustes.

Samal põhimõttel on Internetiteenuste pakkujad kohustatud säilitama ühenduste metaandmeid. Euroopa Kohus kuulutas 2014. aastal netiühenduste metaandmete üldise kogumise ja säilitamise põhiõigustega vastuolus olevaks ning tühistas selleks kohustava direktiivi. 

Sideseansside metaandmete põhjal võib teha ulatuslikke järeldusi sidet pidavate inimeste eraelu kohta ja need on sama tundlikud isikuandmed kui seanssides edastatud sisu.

## Vaata ka
*Metaandmed
*Sideandmete säilitamise õigusvastasus 

## Viited
Sam Morsy

**Samy Sayed Morsy** (sündinud 10. septembril 1991 Wolverhamptonis) on Inglismaal sündinud Egiptuse jalgpallur, kes mängib kaitsva poolkaitsjana Inglismaa esiliiga klubis Middlesbrough.

1999. aastal liitus ta Wolverhampton Wanderersi noorteakadeemiasse. 2008. aastal siirdus ta Port Vale'i, mille meeskonnas debüteeris ta hooajal 2009–10 Inglismaa tugevuselt neljandas liigas.

Aastatel 2013–2016 mängis ta Chesterfieldis. 2014. aastal valiti ta Chesterfieldi aasta mängijaks.

2016. aasta jaanuaris sõlmis ta lepingu Inglismaa tugevuselt kolmanda liiga klubiga Wigan Athletic. Hooaja 2016–2017 esimeses pooles mängis ta Inglismaa esiliiga klubis Barnsley. 2020. aastal valiti Morsy Wigan Athleticu aasta mängijaks.

2020. aasta septembris sõlmis ta kolmeaastase lepingu Middlesbrough'ga.

Morsy mängis Egiptuse jalgpallikoondises aastatel 2016–2018 kokku kaheksa korda. Ta kuulus Egiptuse koondisse 2018. aasta maailmameistrivõistlustel.

## Välislingid
Nathaniel Chalobah

**Nathaniel Nyakie Chalobah** (sündinud 12. detsembril 1994 Freetownis) on Sierra Leones sündinud Inglismaa jalgpallur, kes mängib kaitsja või poolkaitsjana Inglismaa esiliigaklubis West Bromwich Albion.

2005. aastal liitus ta Chelsea noorteakadeemiaga. Profidebüüdi tegi Chalobah hooajal 2012–13 Watfordis, kus ta mängis Chelseast laenul. Seejärel mängis ta laenul veel teistes Inglismaa esiliigaklubides Nottingham Forest (2013–14), Middlesbrough (2013–14) ja Reading (2014–2015), Inglismaa kõrgliigaklubis Burnley (2014–2015) ning Itaalia kõrgliigaklubis Napoli (2015–2016). Chelsea meeskonnas debüteeris Chalobah alles hooajal 2016–17. Ta mängis sel hooajal Chelsea meeskonnas 15 mängus, sealhulgas kümnes Inglismaa kõrgliiga mängus ja tuli klubiga Inglismaa meistriks.

2017. aasta juulis naasis ta Watfordi, kellega sõlmis viieaastase lepingu. 2021. aasta augustis sõlmis ta kaheaastase lepingu Fulhamiga. 2023. aasta jaanuaris sõlmis ta 18 kuu pikkuse lepingu West Bromwich Albioniga.

2010. aastal tuli Chalobah Inglismaa kuni 17-aastaste koondisega Euroopa omavanuste meistriks. Inglismaa jalgpallikoondises debüteeris ta 15. oktoobril 2018 UEFA Rahvuste Liiga mängus Hispaania vastu.

## Saavutused
;Chelsea
*Premier League: 2016–17
;Fulham
*EFL Championship: 2021–22

## Viited

## Välislingid

* Nathaniel Chalobah West Bromwich Albion F.C. kodulehel
Matthew Lowton

**Matthew John Lowton** (sündinud 9. juunil 1989 Chesterfieldis) on Inglismaa jalgpallur, kes mängib paremkaitsjana Inglismaa Premier League'i klubis Burnley.

2007. aastal liitus ta Sheffield Unitedi noorteakadeemiaga. 2009. aastal mängis ta Sheffield Unitedist laenul Ungari klubis Ferencvárosi. Sheffield Unitedi meeskonnas debüteeris Lowton hooaja 2009–10 lõpus. Järgmisel hooajal kindlustas ta koha klubi põhimeeskonnas.

Aastatel 2012–2015 mängis Lowton Inglismaa kõrgliiga klubis Aston Villa. Esimese värava Inglismaa kõrgliigas lõi ta 15. septembril 2012 mängus Swansea City vastu.

2015. aasta juunis sõlmis ta lepingu Burnleyga, mis mängis toona Inglismaa esiliigas. Alates hooajast 2016–17 on ta klubiga mänginud Inglismaa kõrgliigas.

## Välislingid

* Matthew Lowton Burnley FC kodulehel
Volyně

**Volyně** (saksa keeles *Wolin*) on linn Tšehhis Lõuna-Tšehhi maakonnas Strakonice ringkonnas. Volyně asub Strakonicest umbes 11 km lõunas ja České Budějovicest ligikaudu 47 km lääneloodes.

Volynět on esmamainitud 1271. aastal, linnaõigused sai 1299. aastal.

Volyně vanalinn on alates 19. novembrist 1990 ajalooline linnakaitseala.

## Viited
Gentianella concinna

***Gentianella concinna*** on õistaimeliik, endeemiline Aucklandi saartele Uus-Meremaal.

## Kirjeldus
*Gentianella concinna* on üheaastane taim, mille varred on kuni 12 cm pikkused. Lehed on lihavad ja nahkjad. Aluselehed on umbes 8–20 mm  pikad ja 3–7 mm laiad. Õied asuvad üksikult ülemiste lehtede keskel. Kroonlehed on punased või valged punaste või lillade triipudega. Kroonlehed on tavaliselt 8–12 mm pikad. 

## Taksonoomia
Esimest korda kirjeldas seda liiki 1844. aastal Joseph Dalton Hooker kui *Gentiana concinna*. Praegune nimi, *Gentianella concinna*, pärineb 1993. aastast.  

## Kaitsestaatus
Nii 2009. kui ka 2012. aastal peeti seda Uus-Meremaa ohuklassifikatsioonisüsteemi järgi ohustatu liigiks ja seda liigitust kinnitati ka 2018. aastal, kuna see liik on piiratud levilaga endeem.

## Viited
Peptiidhormoon

**Peptiidhormoon** on hormonaalse toimega peptiid, mis tekib valgulise preprohormooni proteolüütilise lagundamise tulemusena. Kuna peptiidid ei läbi suure molekulmassi ja hüdrofiilsuse tõttu enamasti rakkude plasmamembraani, paiknevad peptiidhormoonide retseptorid rakumembraani pinnal.

Analoogselt kõigi hormoonidega sekreteerivad peptiidhormoone rakuvälisesse keskkonda sisenõrenäärmed ning hormoonide toime avaldub hormooni seostumise järel selektiivse retseptoriga. Nagu ka valguliste hormoonide puhul, tingib peptiidhormooni seostumine retseptoriga teatud sekundaarsete virgatsainete vabanemist või sünteesi raku sees. Sekundaarsed virgatsained käivitavad omakorda rakusiseseid signaaliradu, näiteks geeniekspressiooni.

Peptiidhormoonid ja valgulised hormoonid liigitatakse kategooriatesse molekulmassi järgi, kuid puudub range määratlus, millest alates tuleb hormoon nimetada valguliseks. Kokkuleppeliseks piiriks on kujunenud 100 aminohappejääki.

Peptiidhormoonide sekka kuuluvad näiteks adrenokortikotroopne hormoon (ACTH), angiotensiin, melanotsüüte stimuleerivad hormoonid (MSH), gastriin, insuliin, kaltsitoniin, neuropeptiid Y ja oksütotsiin. Samast preprohormoonist tekib mõnikord erinevaid peptiidhormoone: näiteks nn pre-pro-opiomelanokortiinist saab eri aminohappejääkide juures „lõikamise“ kaudu tuletada ACTH, α-, β- või γ-MSH.

Peptiidhormoonidel on organismis mitmeid rolle, sh energiahomöostaasi, kehatemperatuuri, ööpäevarütmi jm protsesside reguleerimine.

## Viited


## Vaata ka
* membraaniseoseline retseptorvalk
Kadrina Lasteaed Sipsik

**Kadrina Lasteaed Sipsik** on lasteaed Lääne-Viru maakonnas Kadrina vallas Kadrina ja Hulja alevikus. 

Lasteaia 12 rühmas käib kokku 200 last. Kadrina majas on üheksa rühma ja Hulja majas kolm rühma. Kaheteistkümnest rühmast on kolm lastehoiurühma ja üheksa lasteaiarühma. Lasteaiarühmad liigituvad omakorda kaheks sobitusrühmaks, kolmeks liitrühmaks ja neljaks aiarühmaks. Lapsi õpetavad ja laste õpetamist toetavad 21 lasteaiaõpetajat, mõlemas majas muusikaõpetajad ja liikumisõpetaja. Lasteaias on ujumistreener-terviseendaja, 12 õpetaja abi, 2 assistenti ja 2 tugiisikut. Tuge vajavaid lapsi toetavad kaks eripedagoogi ja logopeed. Lasteaial on aktiivne hoolekogu. Lasteaia direktor on Anu Faelmann-Klaus.

Lasteaed teeb tihedat koostööd Kadrina rahvamaja, kooli, raamatukogu ja spordikeskusega.

## Ajalugu
* 1. juunil 1945 avati esimene lastesõim Kadrina Algkooli hoones. Lapsi hoiti kuuel päeval nädalas.
* 5. jaanuaril 1962 sai lasteaed oma kasutusse maja Aasa tänaval. See maja ei olnud lasteaiaks kohaldatud, oli mõeldud ridaelamuks, maja ümber oli õunapuudega aed. Lasteaias oli üks 25 kohaga rühm 3–7-aastastele lastele. 
* 15. mail 1977 alustas Kadrina Lastepäevakodu tööd lasteaiaks ehitatud vastvalminud majas Pargi tänaval. Lasteaed oli ette nähtud 280 lapsele, tööd alustas 12 rühma.
* 1980. aastate alguses sai lasteaia nimeks **Sipsik**. 
* 2002. aastal suleti Hulja Lasteaed-Algkool ja Hulja kaks lasteaiarühma hakkasid kuuluma Kadrina Sipsiku koosseisu. 
* 2004.–2005. aastal renoveeriti Kadrina lasteaia maja.
* 1. juunist 2016 on Sipsik tervist edendav lasteaed.

## Viited


## Välislingid
* Lasteaia Sipsik koduleht
Inglise filoloogia

**Inglise filoloogia** on humanitaarteaduse haru, mis uurib inglise keele struktuuri, ajalugu, suhet teiste keeltega ja ingliskeelsete maade kultuuri.  Filoloogia valdkonnaga tegelevat isikut nimetatakse filoloogiks . Inglise filoloogiat õppides tegeletakse lingvistikaga, sotsiolingvistikaga, ingliskeelse kirjandusega (sh ingliskeelsete tekstide kriitiline analüüs, kirjandusteooria), inglise keele ja seda kõnelevate maade ja kultuuriga ning keelereeglitega, sh grammatika õppimisega. 

Sõna *filoloogia* tuleneb kreekakeelsetest sõnadest *fílos* (*φίλος*), mis tähendab 'armastus või kiindumus' ning *lógos* (*λόγος*) mis tähendab 'sõna või põhjus'. Seega otsetõlkes tähendab *filoloogia*, kreeka keeles *filología* (*φιλολογία*) 'armastust sõnade vastu'. Kaudsemalt tähendusi analüüsides saab seda sobivamalt tõlkida ka 'armastus kirjanduse õppimise vastu'. Ladinakeelne sõna *philologia* vastab rohkem filoloogia tänapäevasele tähendusele. Kreeka ja ladina kirjandusest jõudis filoloogia mõiste inglise keelde prantsuse keelest: umbes 16. sajandil prantsuskeelsest terminist *philologie* mis tähendab 'armastus kirjanduse vastu'. 

Eestis saab inglise filoloogiat õppida Tartu Ülikooli humanitaarteaduste ja kunstide valdkonnas maailma keelte ja kultuuride kolledžis erialana inglise keel ja kirjandus.  Samuti saab inglise filoloogiat õppida Tallinna Ülikooli humanitaarteaduste instituudis inglise keele ja kultuuri erialana. 

## Ajalugu
Algul nimetati filoloogiaks vaid keele ajaloo ja ajalooliste tekstide uurimist , filoloogi ülesanne oli uurida selles keeles kirja pandud vanu tekste, dokumente, rahvajutte ja kirjandust ning neid analüüsida interdistsiplinaarseid teadmisi rakendades.  Tänapäeval uurib filoloog keele ajalugu pigem spetsiifilisemalt keele arengu uurimiseks. Nüüdisaegsed inglise filoloogid võivad uurida inglise keele ajalugu, olemust, suulist ja kirjalikku struktuuri, ingliskeelsete maade kultuuri ja ajalugu, inglise keele suhet teiste keeltega ja palju muud ka rohkem filoloogia kui mõiste määratletud piiridest väljaspool.  

## Harud

### Võrdlev filoloogia
Võrdlev filoloogia või võrdlev keeleteadus on filoloogia haru, mis uurib keelte omavahelisi suhteid. Inglise filoloogia puhul uurib võrdleva filoloogia haru spetsiifiliselt inglise keele suhteid ja seoseid teiste keeltega.  Võrreldakse inglise keele ajalugu teiste keelte ajalooga. Uuritakse ühiseid keeli, millest inglise keel ja teised võrreldavad keeled alguse said või olid mõjutatud, ning sealt tulenevaid grammatikareegleid tänapäevases inglise keeles. 

### Kognitiivne filoloogia
Kognitiivne filoloogia on suulist ja kirja pandud keelt analüüsiv filoloogia haru . Kognitiivses filoloogias uuritakse kirjalike tekstide uurimise tulemusel loodud dokumente ja võrreldakse neid eri uuringute tulemustega, täpsemalt uuringutega kognitiivsest filosoofiast. 

### Tekstoloogia
Inglise filoloogias uuritakse tekstoloogia harus vanu ingliskeelseid tekste ja nende ajalugu, tegeledes kriitilise tekstianalüüsiga ning tekstide algsete kujude kindlaksmääramisega. 

## Viited
Pānini

**Pānini** (sanskriti पाणिनि *Pāṇini*; arvatavasti 4. sajand eKr) oli India grammatik.

Pānini grammatika umbes aastast 350 eKr on üks keeleteaduse tähtteoseid. See sisaldab sanskriti täpse kirjelduse. Töö paistab silma teoreetilise sügavuse ja selgusega. See on võimaldanud kindlaks teha ka teatud tüüpi häälikuseadusi.

Grammatika koosneb neljast osast:
**[[Aṣṭādhyāyī]]*, umbes 4000 grammatikareeglit (suutrat)
**[[Śivasūtra]]*d, mis käsitlevad fonoloogiat
**[[Dhātupāṭha]]*, mis sisaldab tegusõnajuurte nimekirja
**[[Gaṇapāṭha]]*, mis loetleb sõnaklasse.
William Troost-Ekong

**William Paul Troost-Ekong** (sündinud 1. septembril 1993 Haarlemis) on Hollandis sündinud Nigeeria jalgpallur, kes mängib keskkaitsjana Kreeka kõrgliigaklubis PAOK ja Nigeeria jalgpallikoondises.

Noorena kuulus ta Fulhami ja Tottenham Hotspuri akadeemiatesse. Profikarjääri alustas ta Hollandis, debüteerides hooajal 2013–14 Hollandi kõrgliigas FC Groningeni ridades. 2014–2015 mängis ta FC Dordrechtis.

2015. aasta juulis sõlmis ta lepingu Belgia kõrgliigaklubiga Gent. Seejärel läks ta kohe laenule Norra kõrgliigaklubisse Haugesund, kus mängis kuni 2016. aasta lõpuni. Genti meeskonnas mängis ta hooaja 2016–17 teises pooles.

Hooajal 2017–2018 mängis Troost-Ekong Türgi kõrgliigaklubis Bursaspor. 2018. aasta augustis liitus ta Itaalia kõrgliigaklubiga Udinese, kus mängis kaks hooaega.

2020. aasta septembris sõlmis ta viieaastase lepingu Inglismaa klubiga Watford. Hooajal 2021/22 mängis ta Watfordiga Inglismaa kõrgliigas. Hooaja 2022/23 teises pooles oli ta Watforist laenul Itaalia kõrgliigaklubis Salernitana.

2023. aasta juulis sõlmis ta kolmeaastase lepingu PAOK-ga.

Troost-Ekong mängis Hollandi noortekoondistes, kuid kuulub alates 2015. aastast Nigeeria jalgpallikoondisse. Koondisedebüüt toimus 13. juunil 2015 Aafrika rahvaste karikavõistluste valikmängus Tšaadi vastu. Koondisekarjääri esimese värava lõi ta 28. mail 2018 sõprusmängus Kongo DV vastu. Ta on kuulunud Nigeeria koondisse 2018. aasta maailmameistrivõistlustel ning 2019. ja 2022. aasta Aafrika rahvaste karikavõistlustel. 2016. aasta suveolümpiamängudel võitis ta Nigeeria olümpiameeskonnaga pronksmedali.

Tema ema on hollandlanna ja isa Nigeeria päritolu.

## Viited
Stefano Sensi

**Stefano Sensi** (sündinud 5. augustil 1995 Urbinos) on Itaalia jalgpallur, kes mängib poolkaitsjana Itaalia kõrgliigaklubis Monza ja Itaalia jalgpallikoondises.

2010. aastal liitus ta Cesenaga. Aastatel 2013–2015 mängis ta Cesenast laenul Itaalia tugevuselt kolmanda liiga klubis San Marino. Cesena meeskonnas debüteeris ta hooajal 2015–16 Itaalia esiliigas.

2016. aasta jaanuaris sõlmis ta lepingu Itaalia kõrgliigaklubiga Sassuolo, kuid jäi hooaja lõpuni laenule Cesenasse.

2019. aasta juulis läks ta Sassuolost laenule Milano Internazionale'sse, kellega sõlmis 2020. aasta augustis püsiva lepingu. Hooajal 2020–21 tuli ta Internazionale'ga Itaalia meistriks. 2022. aasta jaanuaris läks ta Internazionale’st laenule Sampdoriasse.

2024. aasta augustis sõlmis ta üheaastase lepingu Monzaga. Ta oli seal mänginud ka hooajal 2022/23, kui oli Internazionale'st laenul,

Itaalia jalgpallikoondises tegi Sensi debüüdi 20. novembril 2018 sõprusmängus Kreeka vastu. Koondisekarjääri esimese värava lõi ta 26. märtsil 2019 EM-i valikmängus Liechtensteini vastu.

## Saavutused
;Milano Internazionale
*Serie A: 2020–21, 2023–24
*Supercoppa Italiana: 2021, 2023
*UEFA Euroopa Liiga: Teine koht 2019–20
Leishmania infantum

***Leishmania infantum*** on *[[Kinetoplastea]]* klassi kuuluv algloom, mis põhjustab infantiilset vistseraalset leišmaniaasi eeskätt Vahemere maades ja Ladina-Ameerikas, kus see kannab nime *Leishmania chagasi*. Metsikud penid ja kodukoerad on organismi peamised peremeesloomad. Liivakärbse liik *[[Lutzomyia longipalpis]]* on peamine vektor haiguse edasikandumisel. 

## Viited
Robin Olsen

**Robin Patrick Olsen** (sündinud 8. jaanuaril 1990 Malmös) on Rootsi jalgpallur, kes mängib väravavahina Inglismaa Premier League'i klubis Aston Villa ja Rootsi jalgpallikoondises.

Ta alustas klubikarjääri Rootsi madalamate liigade klubides. 2012. aastal liitus ta Rootsi kõrgliiga klubiga Malmö FF, kellega tuli seejärel aastatel 2013 ja 2014 Rootsi meistriks. 2014. aastal valiti Olsen Rootsi kõrgliiga hooaja parimaks väravavahiks.

2015. aasta juulis sõlmis ta lepingu Kreeka kõrgliiga klubiga PAOK. Aastatel 2016–2018 mängis ta Taani kõrgliiga klubis København. Hooaegadel 2015–16 ja 2016–17 tuli ta Københavniga Taani meistriks. 2016. aastal valiti Olsen Taani kõrgliiga aasta parimaks väravavahiks.

2018. aasta juulis sõlmis Olsen viieaastase lepingu Itaalia kõrgliiga klubiga Roma. Üleminekusumma oli umbes 12 miljonit eurot. Hooajal 2019–2020 mängis ta laenul Cagliari. 2020. aasta oktoobris läks ta laenule Inglismaa Premier League'i klubisse Everton. Hooaja 2021–22 esimeses pooles oli ta laenul Inglismaa esiliiga klubis Sheffield United. 2022. aasta jaanuaris läks ta laenule Aston Villasse.

Rootsi jalgpallikoondises tegi Olsen debüüdi 15. jaanuaril 2015 sõprusmängus Elevandiluuranniku vastu. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel.

## Saavutused
;Malmö FF
*Allsvenskan: 2013, 2014
*Svenska Supercupen: 2013
;København
*Taani Superligaen: 2015–16, 2016–17
*Taani karikas: 2015–16, 2016–17
Jindřichův Hradec

**Jindřichův Hradec** (saksa keeles *Neuhaus*) on linn Tšehhis Lõuna-Tšehhi maakonnas, Jindřichův Hradeci ringkonna halduskeskus. Jindřichův Hradec asub Nežárka jõe ääres, Austria piirist 14 km kaugusel, České Budějovicest umbes 42 km idakirdes.

Jindřichův Hradecit on esmamainitud 1220. aastal. Linnaõigused on Jindřichův Hradecil olnud vähemalt alates 1293. aastast.

Jindřichův Hradeci loss on suuruselt kolmas lossikompleks Tšehhis.

Jindřichův Hradeci vanalinn on alates 31. augustist 1961 ajalooline linnakaitsereservaat.

## Viited
Kastiratas

**Kastiratas** või **kaubaratas** on jalgratas, mis mõeldud lisaks ratturile ka esemete ja teiste isikute transpordiks. Teistest jalgratastest eristav peamine osa on kast. Rattaid võib sellel jalgrattal olla nii kaks kui ka kolm või neli. Hollandis ja Taanis on selline ratas väga populaarne, sageli kasutavad seda vanemad oma laste vedamiseks, aga on ka suuremaid versioone, mida võivad kauba müüjad või oskustöölised kasutada. Tänapäeval on paljud sellised rattad varustatud elektrilise abimootoriga, samuti on olemas nii ühekohalisi kui ka tandempaigutusega kastirattaid. Eestis on kastirattad tänavapildis võrdlemisi haruldased, kuid Tartus on neid alates 2021. aastast seoses vastava kampaaniaga rohkem liikvel.

## Vaata ka

* jalgratas
* tandem

## Viited
Rakvere maantee

**Rakvere maantee** on tänav Kunda linna keskosas.

Rakvere maantee paikneb linnas kahe eraldi lõiguna lõuna-kirde suunaliselt. Esimene, lõunapoolne lõik on osa linna läbivast Põdruse–Kunda–Pada maanteest ja pikkusega 305 meetrit. Lõik paikneb Selja tee lõpust linna keskse ringristmikuni. Teise lõigu pikkus on 1250 meetrit. Ringristmikust kirde suunas kulgedes ristub põhjapoolne tänavalõik Posti ja Kalevi tänavaga, Uus-Sadama teega ning Mere tänavaga. Tänav lõpeb enne Kunda jõge ja jätkub Lontova tee nime all. 

Esimese lõigu läänepoolses servas on rajatud kergliiklustee, teisel tänavalõigul on vähene hoonestus, jalgteed puuduvad ning selle põhiosas paiknevad kahel pool tänavat rohealad.

## Hoonestus ja mälestised
*Tänava algusosa idakülje hõlmab aadressil Jaama 2 asuv AS Kunda Nordic Tsement tootmishoonete kompleks.
*Ringtee juures, krundil Jaama 1, paikneb ehitismälestisena Kunda tsemendivabriku tünnivabrikuhoone.
*Rakvere maantee ja Mere tänava ristmiku juures asub Kunda Vabadussõjas ja II maailmasõjas hukkunute ning terroriohvrite ühishaud, mis on ajaloomälestis ning tähistatud monumendiga.
*Tänava põhjaosas, maa-alal kuni läänepoolse Uus-Sadama teeni, paiknes varem Kunda linna prügila, mis on nüüdseks suletud ja rekultiveeritud. 

## Viited

## Välislingid
*Vaade maanteelt Posti ja Kalevi tänavate ristmikule
*Kunda tsemendivabriku tünnivabrikuhoone Kultuurimälestiste riiklik register
*Vabadussõjas ja II maailmasõjas hukkunute ning terroriohvrite ühishaud Kultuurimälestiste riiklik register
Irooniamärk

**Irooniamärk** on lauselõpumärk, millega antakse märku, et lauset tuleb lugeda iroonia või sarkasmi võtmes.

Üks esimesi ja tuntumaid irooniamärgi vorme on Inglismaa trükkali Henry Denhami poolt 1580. aastatel pakutud perkontatsioonimärk ning Marcellin Jobard'i ja Alcanter de Brahmi juurutatud irooniamärk, mis mõlemad kujutavad veidi eri kujul peegeldatud küsimärki — "⸮".

Hervé Bazin pakkus oma 1966. aasta essees "Kitkugem lindu!" välja iroonia väljendamiseks lauselõpumärgina kreeka ψ koos punktiga selle all — . Lisaks pakkus ta välja hulga teisi innovaatilisi lauselõpumärke nagu kahtlusemärk , süüdistusmärk , tunnustusmärk , autoriteedimärk  ja armastusmärk .

Hollandi raamatukirjastajate ja -müüjate ühendus Collectieve Propaganda van het Nederlandse Boek (CPNB) pakkus 2007. aastal välja irooniamärgi kujul 


Point d'ironie de Alcanter de Brahm.svg|Alcanter de Brahm 1899
Irony mark full.svg|perkontatsioonimärk Unicode-süsteemis
Point d'ironie (Hervé Bazin).svg|Hervé Bazin 1966
Ironiezeichen CPNB.svg|CPNB 2007. aasta pakkumine


Iroonia või sarkasmi väljendamiseks on pakutud ka tagurpidi kaldkirja ja pea peale pööratud emojit — "🙃".

## Vaata ka
*Emotikon

## Viited
Ádám Hanga

**Ádám Hanga** (ungari keeles Hanga Ádám; sündinud 12. aprillil 1989 Budapestis) on Ungari elukutseline korvpallur, kes mängib 2017. aastast Hispaania kõrgliigaklubis FC Barcelona. Hanga valiti 2017. aastal Euroliiga parimaks kaitsemängijaks.

## Karjäär
Hanga alustas karjääri 17-aastaselt Székesfehérvári klubis Albacomp, kus mängis aastatel 2006–2011 ja tõi oma parimal, 2010/11. hooajal Ungari meistrisarjas keskmiselt 17,7 punkti, 4,3 lauapalli, 3,3 resultatiivset söötu ja 2,9 vaheltlõiget mängus.

2011. aasta mais siirdus Hanga Hispaania meistriliigaklubisse Baxi Manresa, misjärel liitus ta 2013. aasta suvel Saski Baskoniaga. Baskonia andis Hanga hooajaks 2014/15 laenule Itaalia kõrgliigaklubisse Sidigas Avellino. 

Hooajal 2016/17 Baskonia eest Euroliigas keskmiselt 10,5 punkti, 4,4 lauapalli, 2,4 resultatiivset söötu ja 1,3 vaheltlõiget mängus kogunud Hanga valiti 2017. aastal Euroliiga parimaks kaitsemängijaks.

2017. aastal siirdus Hanga Hispaania tippklubisse FC Barcelona, kellega on tulnud kolmekordseks karikavõitjaks. 

## NBA
San Antonio Spurs omandas 2011. aasta NBA *draft*'i 59. valikuga Hanga mängijaõigused, kuid ungarlane on otsustanud jätkata karjääri Euroopas.

## Rahvuskoondis
Hanga saavutas Ungari koondisega 2017. aasta Euroopa meistrivõistlustel 16. koha.

## Saavutused
* Kolmekordne Hispaania karika võitja (2018, 2019, 2021)
* Euroliiga parim kaitsemängija (2017)
* Viiekordne Ungari parim korvpallur (2011, 2012, 2013, 2016, 2018)

## Välislingid
* Ádám Hanga – Basketball-Reference.com
Marko Grujić

**Marko Grujić** (serbia kirillitsas Марко Грујић; sündinud 13. aprillil 1996 Belgradis) on Serbia jalgpallur, kes mängib poolkaitsjana Portugali kõrgliiga klubis Porto ja Serbia jalgpallikoondises.

Ta alustas klubikarjääri Belgradi Crvena zvezdas, mille meeskonnas debüteeris ta Serbia kõrgliigas 2013. aasta mais. Hooajal 2015–16 tuli ta klubiga Serbia meistriks.

2016. aasta jaanuaris sõlmis ta lepingu Inglismaa kõrgliiga klubiga Liverpool, kuid jäi hooaja lõpuni laenule Crvena zvezdasse. Inglismaa kõrgliigas tegi Grujić debüüdi 20. augustil 2016 mängus Burnley vastu.

Hooaja 2017–18 teises pooles oli ta Liverpoolist laenul Inglismaa esiliiga klubis Cardiff City. Aastatel 2018–2020 mängis ta laenul Saksamaa kõrgliiga klubis Hertha. 2020. aasta oktoobris läks ta laenule Portosse.

2015. aastal tuli Grujić Serbia kuni 20-aastaste koondisega juunioride maailmameistriks. Serbia jalgpallikoondises tegi ta debüüdi 2016. aasta mais mängus Küprose vastu. Ta kuulus Serbia koondisse 2018. aasta maailmameistrivõistlustel.

## Saavutused
;Belgradi Crvena zvezda
*Superliga: 2015–16
;Cardiff City
*EFL Championship: Teine koht 2017–18
;FC Porto
*Supertaça Cândido de Oliveira: 2020
Napajedla

**Napajedla** (saksa keeles *Napajedl*) on linn Tšehhis Zlíni maakonnas Zlíni ringkonnas. Napajedla asub Morava jõe ääres, Zlínist umbes 13 km lääneedelas.

Napajedlat on esmamainitud 1355. aastal. Linnaõigused sai Napajedla 1898. aastal.

Napajedlas on sündinud tšehhi pianist Rudolf Firkušný (1912–1994).

## Viited
Grigiškėse vald

**Grigiškėse vald** (leedu keeles *Grigiškių seniūnija*) on 2. järgu haldusüksus (vald) Leedus Vilniuse linna omavalitsuslikul territooriumil.

Valla pindala on 7,1&nbsp;km².  2011. aasta seisuga elas seal 11 225 inimest. Valla keskus on Grigiškėse linn, kus aastal 2011 oli 10867 elanikku. Vallamaja asub aadressil Vilniaus g. 6, vallavanem on Vladimiras Bieliauskas.

Vald kuulus algselt Trakai rajooni. Ametlikult liideti vald Vilniuse linna omavalitsuse haldusalaga aastal 1999, kuid sisuliselt teostus see alles aastal 2000.

## Viited
Šternberk

**Šternberk** (saksa keeles *Sternberg*) on linn Tšehhis Olomouci maakonnas Olomouci ringkonnas. Šternberk asub Olomoucist umbes 45 km põhjas.

Šternberki lossi on ürikutes esmamainitud 1269. aastal. Linnaks on Šternberki ürikutes esimest korda nimetatud 1296. aastal. 1538. aastal hävis peaaegu kogu linn tulekahjus, kuid see ehitati uuesti üles.

Šternberki vanalinn on alates 10. septembrist 1992 ajalooline linnakaitseala.

## Viited
Erik Pieters

**Erik Pieters** (sündinud 7. augustil 1988 Tielis) on Hollandi jalgpallur, kes mängib vasakkaitsjana Inglismaa esiliigaklubis West Bromwich Albion.

Hooajal 2006–07 debüteeris ta Hollandi kõrgliigas Utrechti meeskonnas. Aastatel 2008–2013 mängis ta Hollandi kõrgliigas PSV Eindhoveni ridades.

2013. aasta juunis sõlmis ta lepingu Inglismaa kõrgliiga klubiga Stoke City. Esimese värava Inglismaa kõrgliigas lõi ta 12. aprillil 2014 mängus Newcastle Unitedi vastu. Pärast viit hooaega Inglismaa kõrgliigas langes ta 2018. aastal Stoke Cityga Inglismaa esiliigasse. Hooaja 2018–19 teises pooles mängis ta laenul Prantsusmaa kõrgliiga klubis Amiens.

2019. aasta juulis siirdus ta Inglismaa kõrgliigaklubisse Burnley, kus mängis kolm hooaega.

2022. aasta septembris liitus ta West Bromwich Albioniga.

2005. aastal võitis Pieters Hollandi kuni 17-aastaste koondisega noorte maailmameistrivõistlustel pronksmedali. 2007. aastal tuli ta Hollandi kuni 21-aastaste koondisega Euroopa omavanuste meistriks. 2008. aasta suveolümpiamängude jalgpalliturniiril osales ta Hollandi olümpiameeskonna koosseisus. Hollandi jalgpallikoondises mängis ta aastatel 2010–2014 kokku 18 korda.

## Saavutused
;PSV Eindhoven
*KNVB beker: 2011–12
*Johan Cruijff Schaal: 2008

## Välislingid
Milan Škriniar

**Milan Škriniar** (sündinud 11. veebruaril 1995 Žiar nad Hronomis) on Slovakkia jalgpallur, kes mängib keskkaitsjana Prantsusmaa kõrgliiga klubis Paris Saint-Germain ja Slovakkia jalgpallikoondises.

Ta alustas klubikarjääri Slovakkia klubis Žilina, mille meeskonnas debüteeris ta Slovakkia kõrgliigas 2013. aasta märtsis.

2016. aasta jaanuaris sõlmis ta lepingu Itaalia kõrgliiga klubiga Sampdoria.

2017. aasta juulis sõlmis ta viieaastase lepingu Milano Internazionalega. Üleminekusumma oli umbes 20 miljonit eurot, millega sai Škriniar Slovakkia läbi aegade kallimaks jalgpalluriks. 16. septembril 2017 lõi ta mängus Crotone vastu oma esimese värava Itaalia kõrgliigas. Hooajal 2020–21 tuli ta Internazionalega Itaalia meistriks.

Suvel 2023 tema leping Interiga lõppes ning ta sõlmis uue lepingu Paris Saint-Germainiga.

Slovakkia jalgpallikoondises tegi Škriniar debüüdi 27. mail 2016 sõprusmängus Gruusia vastu. Samal aastal kuulus ta Slovakkia koondisse Euroopa meistrivõistlustel. Koondisekarjääri esimese värava lõi ta 27. märtsil 2021 MM-i valikmängus Malta vastu. 2021. aasta Euroopa meistrivõistlustel lõi ta esimeses alagrupimängus 14. juunil värava Poola vastu.

Aastatel 2019 ja 2020 on Škriniar valitud Slovakkia aasta jalgpalluriks.

## Saavutused
;Milano Internazionale
*Serie A: 2020–21
*UEFA Euroopa Liiga: Teine koht 2019–20

## Välislingid
Lassi Juhani Päivärinta

**Lassi Juhani Päivärinta** (sündinud 23. veebruaril 1954 Helsingis) on soome matemaatik.

## Haridus
Õppis Helsingi Ülikoolis 1973–1980 (B.S Mathematics 1976; M.S 1976; PhD 1980).
 
## Teaduskraad ja kutse
Doktorikraad (Maximal Inequalities and Complex Interpolation, juh. Hans Triebel), Helsingi Ülikool 1980; dotsent 1982; professor 1990.

## Teenistus

Jena Ülikool, teadur 1978–1979; Helsingi Ülikooli lektor 1980, assistent 1980–1982, dotsent 1982–1990; Outokumpu Oy, konsultant  1982–1983; Delaware'i ülikool, *visiting assistant professor* 1987; 
Aalto Ülikool, dotsent 1989-…; Delaware'i Ülikool, külalisprofessor 1990–1996; Helsingi Ülikool, professor 2003–2014; Helsingi Ülikool, Section of applied mathematics at the department of mathematics and statistics, direktor 2004–2014; Helsingi Ülikool, Rolf Nevanlinna Instituut, direktor 2004–2014;

TTÜs 2014–…:  matemaatika-loodusteaduskond, matemaatikainstituut, külalisprofessor 2014–2016; loodusteaduskond, küberneetika instituut, külalisprofessor 2017, sihtrahastusega professor 2017-2019, juhtivteadur 2022-…

## Teadustöö põhisuunad

Loodusteadused ja tehnika. Matemaatika: jadad, Fourier’ analüüs, funktsionaalanalüüs; funktsioonid, diferentsiaalvõrrandid.
Avaldanud üle 80 teaduspublikatsiooni. Tema juhendamisel on kaitstud 14 doktoritööd.

## Teadusorganisatoorne ja -administratiivne tegevus

Finnish Inverse Problem Society, asutajaliige, juhatuse liige, direktor 2009-2011 1997-…; Soome Matemaatikaselts 1997-…; ajakirja Journal of Inverse and Ill-posed problems toimetuskolleegiumi liige 1998-…; Soome Teaduste Akadeemia täisliige 1999-…; ajakirja Inverse Problems and Imaging peatoimetaja 2007–2014; Soome TA matemaatika ja arvutiteaduse sektsiooni juhataja 2014-…

## Tunnustus

*Magnus Ehrnroothi Fondi auhind 2006
*European Research Council (ERC) Advanced Grant 2010
*International Program Committee Prize of Inverse Problem and Modelling and simulation - conference. Fethiye, Turkey. 2014.

## Viited

## Välislingid
*Lassi Juhani Päivärinta Eesti Teadusinfosüsteemis
Vsetín

**Vsetín** (saksa keeles *Wsetin*) on linn Tšehhis Zlíni maakonnas, Vsetíni ringkonna halduskeskus. Vsetín asub Slovakkia piirist 15 km kaugusel, Zlínist umbes 27 km idakirdes.

Vsetínit on esmamainitud 1297. aastal. 15. sajandi keskel rajati Vsetíni asulasse kindlus, mis 17. sajandi alguses ehitati ümber Vsetíni lossiks.

Vsetínis on sündinud Tšehhi poliitik Mirek Topolánek, riigi peaminister aastatel 2006–2009.

## Viited
Läänegootide kuningate loend

*Ariaric
*Aoric
*Athanaric 369–381
**Rothesteus, alluv kuningas
**Winguric, alluv kuningas
*Alavivus u. 376, mässas Valenite vastu
*Fritigern u. 376–u. 380, mässas Athanarici ja Valenite vastu

*Alarich I 395–410
*Athaulf 410–415
*Sigeric 415
*Wallia 415–418
*Theodoric I 418–451
*Euric 466–484
*Alarich II 484–507
*Theodoric Suur 511–526
*Liuvigild 568–586
*Reccared 586–601
*Sisebut 612–621
*Swintila 621–631
*Recceswinth 649–572
*Wittiza 694–710
*Roderic 710–711
*Ardo 714 – u. 721

*Theudis 531–548
*Theudigisel 548–549
*Agila I 549–554
*Athanagild 554–568
*Liuva I 568–572, 569. aastast valitses ainult Narbonesisi provintsi
*Liuvigild 569–586, valitses 572. aastani ainult Püreneedest lõunasse jäävaid alasid
*Hermenegild 580–585, Baetica provintsi alamkuningas
*Reccared I 580–601, Narbonensisi provintsi alamkuningas 586. aastani
*Segga 586–587, mässuline
*Argimund 589–590, mässuline
*Liuva II 601–603
*Witteric 603–610
*Gundemar 610–612
*Sisebut 612–621
*Reccared II 621
*Swinthila 621–631
*Reccimer 626–631

*Sisenand 631–636
*Iudila 632–633, mässuline
*Chintila 636–640
*Tulga 640–641
*Chindaswinth 641–653
*Recceswinth 649–672
*Froia 653, mässuline
*Wamba 672–680
*Hilderic 672, mässuline
*Paul 672–673, mässuline
*Erwig 680–687
*Egica 687–702
*Suniefred 693, mässuline
*Wittiza 694–710
*Roderic 710–711, ainult Lusitaania ja Carthaginiensisi provintsides
*Agila II 711–714, ainult Tarraconensisi ja Narbonensisi provintsides
*Oppas 712
*Ardo 714–721, ainult Narbonensisi provintsis
Litovel

**Litovel** (saksa keeles *Littau*) on linn Tšehhis Olomouci maakonnas Olomouci ringkonnas. Läbi linna voolab kuus Morava jõe haru, mistõttu linna on kutsutud ka Moraavia Veneetsiaks. Litovel asub Olomoucist umbes 17 km loodes, merepinnast keskmiselt 233 meetri kõrgusel.

Litovelit on ürikutes esmamainitud 1297. aastal, kuid asula oli olemas juba aastakümneid varem.

Litoveli vanalinn on alates 10. septembrist 1992 ajalooline linnakaitseala.

## Viited
Travis Zajac

**Travis Zajac** (sündinud 13. mail 1985 Winnipegis) on endine Kanada jäähokimängija (keskründaja).

Aastatel 2004–2006 mängis ta Põhja-Dakota Ülikooli jäähokimeeskonnas.

2004. aastal valis New Jersey Devils ta NHL-i ''draft''is 20. valikuna. Devilsi meeskonnas mängis ta NHL-is alates hooajast 2006–07 ja kokku 15 aastat. Individuaalselt oli tema edukaim hooaeg Devilsiga 2009–10, mil ta lõi liigas 25 väravat ja andis 42 väravasöötu. Hooajal 2011–12 jõudis ta Devilsiga Stanley karika finaalmängudele, kus kaotati Los Angeles Kingsile mängudega 2:4.

2021. aasta aprillis siirdus ta New York Islandersi, kus mängis kuni hooaja 2020–21 lõpuni.

2021. aasta septembris sõlmis Zajac ühe päeva pikkuse lepingu Devilsiga, et sportlaskarjäär formaalselt Devilsis lõpetada.

2009. aasta maailmameistrivõistlustel võitis Zajac Kanada jäähokikoondisega hõbemedali.

## Viited

## Välislingid
* Travis Zajac NHL.com lehel
* Travis Zajac hockeydb.com lehel
Votice

**Votice** (saksa keeles *Wotitz*) on linn Tšehhis Kesk-Tšehhi maakonnas Benešovi ringkonnas. Votice asub Benešovist ligi 17 km lõunas ja Táborist umbes 26 km põhjas.

Voticet on esmamainitud 1359. aastal. Linnaõigused sai Votice 1588. aastal.

## Viited
Nüwa

**Nüwa** (hiina keeles 女媧 / 女娲; *[[pinyin]]*is *nǚwā*) on emajumalanna hiina mütoloogias. Ühe Hiina loomismüüdi kohaselt voolis Nüwa savist esimesed inimesed. Nüwa abikaasa oli Fu Xi – tema vend, jumal ja esimene Hiina keiser .

## Viited
Umbluu

**Umbluu** on eesti folklooris matmata surnuluu, mis ulub, laulab, räägib ja oigab.

Umbluu on tuntud paljude rahvaste rahvapärimuses. Eestis uskumustes on ta õnnetuse või ülekohtu tõttu surnud, aga ka matmata jäänud inimese sääreluu, mis võib end liigutada ning verist vahtu välja ajada. Umbluu ilmuvat tavaliselt öösiti kuriteo või õnnetuse paigale. Rahu saavat ta alles pärast seda, kui on maetud pühitsetud mulda.

Kõnekeeles on *umbluu* segane või kahtlane jutt, totrus, vale.

## Vaata ka
*Umbluu preemia
*Uhhuu

## Viited